Tiada Jalan Keluar Dalam Trailer Filem Aksi Drama “The Tunnel”
GSC Movies akan membawakan kepada anda sebuah filem aksi drama berjudul The Tunnel pada 17 September ini. Perjalanan sekumpulan keluarga, remaja dan pelancong yang baru mahu pulang ke rumah masing-masing untuk menyambut Krismas tergendala, apabila mereka terperangkap dalam kegelapan di sebuah terowong di pergunungan Norway yang sejuk, akibat sebuah lori tangki minyak yang kemalangan dan terbakar dalam terowong itu. Sementara itu, di luar pula ribut salji sedang melanda. Kini semua mangsa tiada pilihan lain selain berjuang melawan masa untuk menyelamatkan diri daripada situasi yang mencemaskan itu. Filem dari Norway ini diarahkan Pål Øie dan dibintangi pelakon seperti Thorbjørn Harr, Ylva Fuglerud, Lisa Carlehed, Ingvild Holthe Bygdnes, dan Mikkel Bratt Silset.